ELŐTERJESZTÉS

**a Bűnmegelőzési, Közbiztonsági és Közrendvédelmi Bizottság**

**2025. április 28-i ülésére**

**Tájékoztató a köztisztasággal kapcsolatos szabályszegések kapcsán indított eljárásokról**

A Tisztelt Bizottság 8/2021. (IX.27.) BKKB számú határozatában felkérte a Hatósági Osztályt, rendszeresen kérjen tájékoztatást a Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályától (a továbbiakban: Főosztály), hogy a köztisztasággal kapcsolatos szabályszegések kapcsán a Közterület-felügyelet által kezdeményezett ügyekből hány esetben indult meg ténylegesen a közigazgatási hatósági eljárás, hány esetben alkalmaztak közigazgatási szankciót az elkövető ellen és hány eljárás került megszüntetésre, és ezek alapján tájékoztassa a Bizottságot.

Tájékoztatom a Tisztelt Bizottságot, hogy a Főosztály vezetője, Bencsics Attila úr a Hatósági Osztály legutóbbi, az elmúlt egy évet felölelő időszakra vonatkozó kérdéseire 2025. április 15. napján kelt levelében adott információkat. A válaszban foglaltakról az alábbiakban tájékoztatom a Tisztelt Bizottságot.

A Közterület-felügyelet **2024. április 1. és 2025. március 31. között** 65 olyan esetet továbbított a Főosztálynak, amely során köztisztasági szabályszegést követtek el.

A Főosztály ebből 9 esetben hulladékgazdálkodási bírságot szabott ki. 7 esetben nem indult hatósági eljárás arra való tekintettel, hogy a jogsértő személy kiléte a rendelkezésre álló adatok alapján nem volt beazonosítható, és a hulladék felszámolása megtörtént. A hulladékok elszállítása a Főosztály intézkedése alapján 38 esetben a közigazgatási eljárás megindítása előtt megtörtént. 5 esetben a Főosztály mérlegelési jogkörében eljárva mellőzte a hulladékgazdálkodási bírság kiszabását. 6 esetben a tényállás tisztázása még folyamatban van.

A Főosztály korábbi jelentésével együtt a köztisztasági jogszabályok változásának hatályba lépése óta eltelt kicsivel több mint 4 év (**2021. március 1. – 2025. március 31.**) összesített adatai a következőek:

A Közterület-felügyelet összesen 355 köztisztasági szabályszegéssel kapcsolatos esetben kereste meg a Főosztályt, amely ebből 69 esetben mellőzte a közigazgatási hatósági eljárás megindítását. Közigazgatási hatósági eljárás 286 esetben indult, ebből 190 esetben hulladékgazdálkodási bírság (közigazgatási bírság) kiszabására került sor az illegálisan elhelyezett hulladék fajtája és mennyisége alapján.

Tájékoztatom a Tisztelt Bizottságot, hogy a Városrendészet együttműködése továbbra is kiváló a Főosztállyal, folyamatos konzultáció zajlik a jogszabályok értelmezése, megfelelő és egységes alkalmazása kapcsán. A két hatóság között személyes részvétellel megtartott egyeztetésekre is sor került, amelyeken szóba kerültek a jogszabályok esetleges jövőbeni változásai is, továbbá az elkövetők felderítésében is folyamatos a kapcsolattartás, kölcsönös segítségnyújtás.

Kérem a Tisztelt Bizottságot, hogy az előterjesztést megtárgyalni, és a tájékoztatót elfogadni szíveskedjen.

**Szombathely, 2025. április 16.**

 **(: Kelemen Krisztián :)**

 a Bizottság elnöke

**HATÁROZATI JAVASLAT**

**…/2025. (IV.28.) BKKB számú határozat**

A Bűnmegelőzési, Közbiztonsági és Közrendvédelmi Bizottság a köztisztasággal kapcsolatos szabályszegések kapcsán indított eljárásokról szóló tájékoztatót tudomásul veszi.

**Felelős:** Kelemen Krisztián, a Bizottság elnöke

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal